CELEX: C2007/211/82
Language: lv
Date: 2007-09-08 00:00:00
Title: Lieta T-241/07: Prasība, kas celta 2007. gada 10. jūlijā — Buzzi Unicem /Komisija

8.9.2007   
            
            
               LV
            
            
               Eiropas Savienības Oficiālais Vēstnesis
            
            
               C 211/44
            
         Prasība, kas celta 2007. gada 10. jūlijā — Buzzi Unicem/Komisija
   (Lieta T-241/07)
   (2007/C 211/82)
   Tiesvedības valoda — itāļu
   Lietas dalībnieki
   
      Prasītājs: Buzzi Unicem SpA (pārstāvji — C. Vivani un M. Vellano, advokāti)
   
      Atbildētāja: Eiropas Kopienu Komisija
   Prasītāja prasījumi:
   
               —
            
            
               atcelt Komisijas 2007. gada 15. maija Lēmumu par valsts plānu siltumnīcas efektu izraisošo gāzu emisijas kvotu piešķiršanai, par kuru Itālija ir paziņojusi saskaņā ar Eiropas Parlamenta un Padomes Direktīvu 2003/87/EK, pamatojoties uz to, ka ar šo lēmumu ir pārkāpts EK līgums un principi un tiesību normas, kas pieņemtas tā piemērošanai, tiktāl ciktāl ar to ir noteikts, ka valsts [kvotu] piešķiršanas plāns ir jāgroza, lai vairs nepieļautu racionalizācijas pasākumus, kuros ir paredzēts, ka operators var saglabāt daļu no piešķirtajām kvotām gadījumā, ja “process tiek slēgts ražošanas racionalizācijas pasākumu dēļ” (Lēmuma 1. panta 4. punkts un 2. panta 4. punkts);
            
         
               —
            
            
               piespriest Komisijai atlīdzināt visus tiesāšanās izdevumus šajā tiesvedībā.
            
         Pamati un galvenie argumenti
   Šajā lietā apstrīdētajā lēmumā ir noteikts, ka valsts plāns siltumnīcas efektu izraisošo gāzu emisijas kvotu piešķiršanai, par ko Itālija ir paziņojusi 2006. gada 15. decembra vēstulē, nav saderīgs ar Eiropas Parlamenta un Padomes 2003. gada 13. oktobra Direktīvu 2003/87, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK.
   It īpaši tiek apstrīdēts tas, ka gadījumā, ja process tiek slēgts visu ražotņu vai ražotņu daļas racionalizācijas pasākumu dēļ, operators var saglabāt daļu no piešķirtajām kvotām.
   Prasījumu pamatojumam prasītājs norāda, ka:
   
               —
            
            
               atbildētāja pati ir kļūdaini piemērojusi savu kritisko analīzi saistībā ar “kvotu sadales pielāgošanu”, izslēdzot tā saukto “vēlāku pielāgojumu” iespēju. Šajā sakarā prasītājs piekrīt tam, ka šāda veida pielāgojumi var izkropļot tirgu un radīt nedrošību uzņēmumiem un ka tie, iespējams, neatbilst iepriekš minētās direktīvas III pielikumā norādītajam kritērijam Nr. 100. Pēc prasītāja uzskatiem jautājums ir, kā novērst to, ka tiek zaudētas visas piešķirtās kvotas, un ka tādējādi tiek zaudēta juridiskā iespēja izmantot tās citās ražotnēs. Pēc būtības jautājums ir, kā novērst šķēršļus [uzņēmuma] brīvai organizācijai un uzņēmuma subjektīvo tiesību izmantošanai, kas turklāt, iespējams, ir pretrunā ar loģikas, samērīguma un vides aizsardzības, un konkurences principiem saskaņā ar EK līguma 5., 174. un 175. pantu;
            
         
               —
            
            
               apstrīdētais lēmums turklāt ir pretrunā ar loģisko pamatojumu, uz kuru tas ir balstīts. Šajā sakarā prasītājs precizē, ka apstrīdētā lēmuma 4. apsvērumā Komisija pati ir atzinusi, ka Direktīvā ir paredzēta iespēja dalībvalstīm ieviest pielāgojumus ar nosacījumu, ka pielāgojumam nav atpakaļejoša spēka un ka tas neapdraud Kopienu sistēmas darbību. Šajā lietā slēgtas ražotnes operators paliks tirgū un turpinās darboties citās atļautās ražotnēs. Kā pati Komisija ir norādījusi, tādējādi vajadzētu būt iespējai “pielāgot kvotu sadali”;
            
         
               —
            
            
               atbildētāja nav izklāstījusi pamatojumu tam, kāpēc tā ir atzinusi, ka apstrīdētā sistēma nav saderīga attiecībā uz “kvotu sadales pielāgošanu”;
            
         
               —
            
            
               ir pārkāpts vienlīdzīgas attieksmes princips, jo Komisija lēmumā ir apstiprinājusi Apvienotās Karalistes valsts plānu kvotu piešķiršanai.